DA-lid in hof ná hy glo op swaer skietMlindi Nhanha (Foto: Democratice Alliance Eastern Cape, Facebook) ŉ DA-lid van die Nasionale Raad van Provinsies het Dinsdag vlugtig in die landdroshof op Alice in die Oos-Kaap verskyn op aanklagte van poging tot moord. Hy het glo sy swaer probeer skiet. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, sê Mlindi Nhanha (51) het Sondag omstreeks 03:00 in die Dyamala-nedersetting digby Alice glo in ŉ onderonsie met sy vrou, Vatiswa, betrokke geraak. Dit word beweer dat hy haar aangerand het. “Vatiswa se broer, Mxolisi Daniel (40), het ingegryp en Nhanha glo van die erf verjaag. Nhanha het toe na bewering na sy motor gegaan, sy vuurwapen geneem en op sy swaer geskiet. Daniel is nie raakgeskiet nie,” sê Ngcakani. Daniel het daarna die voorval by die polisiestasie op die dorp aangemeld. Die polisie het Nhanha die volgende dag in hegtenis geneem en op sy vuurwapen beslag gelê. Daniel het daarna ’n verklaring ingedien om die saak weer terug te trek. In die verklaring noem hy dat hy en Nhanha hul verskille opgelos het. “Die NVG sal egter die saak onder die loep neem en besluit of die saak voortgaan of nie.” Nhanha is op borgtog van R500 vrygelaat. Hy sal na verwagting weer op 7 Junie in die hof verskyn.